# Can Raventós (Sarrià)

Can Raventós o Can Nadal és una casa-torre situada al carrer de Bonaplata de Sarrià (Barcelona), catalogada com a bé amb elements d'interès (categoria C) i inclosa a l'Inventari del Patrimoni Arquitectònic de Catalunya.

## Història
### Can Vidal

Segons la documentació conservada, la casa-torre va ser construïda pel comerciant Giovanni (Joan) Bacigalupi i Ottone en una data indeterminada entre 1805 i 1817. El 1837, el seu fill Serafí Bacigalupi i Litta va vendre la finca al comerciant Bartomeu Vidal i Mayol (1776-1841), que en morir va deixar com a hereus universals els seus fills Bartomeu (1822-1877) i Josep Rufí Vidal i Nadal (1826-1866), i la seva víuda Marianna Nadal i Ferrater (1793-1870) com a usufructuària.
El 1865, el seu apoderat va demanar permís per a construir una galeria adossada a la casa del carrer Major o de Barcelona, 56, segons el projecte del mestre d'obres Rupert Mateu. Segons les cartes de pagament, hi intervingueren el paleta Fidel Puig i Gadaló, i el serraller Antoni Vallet i Padreny.

### Can Nadal

El 1875, i després de diverses negociacions, l'hisendat i polític Josep Maria de Nadal i Vilardaga (1845-1908), net del comerciant Joan Nadal i Ferrater, va comprar la meitat finca a Consol de Moragas i Quintana, vídua de Josep Rufí Vidal (que havia mort el 1866 deixant una filla menor d'edat, Consol Vidal i de Moragas), i tot seguit, va demanar permís per a obrir-hi una porta al carrer.
El cardenal Casañas era un visitant assidu a la casa, i assistí espiritualment Josep Maria de Nadal a la seva mort el 1908. Aleshores, la propietat va passar a mans d'un dels seus fills, Josep Maria de Nadal i Ferrer (germà de l'advocat i polític Joaquim Maria de Nadal i Ferrer), que el 1917 va demanar permís per a enderrocar la teulada i les golfes i substituir-les per un terrat.

### Can Raventós

El 1941, la vídua Concepció Baixeras i Felip va vendre la finca a Montserrat Raventós i d'Espona. El 1943, el seu pare Magí Raventós i Fatjó (1897-1971) va demanar permís per a reformar la casa, segons el projecte de l'arquitecte Ramon Raventós. Entre altres coses, es va tapiar la galeria i la porta oberta el 1875. Uns anys més tard, el 1947, es va construir un bloc de pisos a l'extrem septentrional, que es va segregar de la resta de la finca (Bonaplata, 42).
Després de diverses vicissituds, i amb l'oposició veïnal representada per la plataforma «Defensem Can Raventós», el 2020 es va aprovar el «PEIMU per a l'ordenació de la parcel·la amb front als carrers Bonaplata 44-52 i Fontcoberta 16-24 de Barcelona», promogut per la immobiliària Bigdal 5000 SL i que preveu la construcció de dos blocs de pisos al jardí que envolta la casa.

## Descripció

Té planta quadrada, i és de planta baixa i dos pisos, coberta amb un terrat envoltat per una balustrada. Té dos cossos annexes més baixos, dedicats també a habitatge.

## Referències

* ↑ «Casa Raventós». Catàleg de Patrimoni. Ajuntament de Barcelona.
* 1 2 3 «Can Nadal». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ «Giovanni BACIGALUPI-OTTONE». geneanet. Torredembarra.
* ↑ AHPB, notari Joan Baptista Maymó, manual 1.143/6, f. 290v-297v, 13-12-1817. Testament de Joan Bacigalupi i Ottone.
* 1 2 3 4 5 6 7 8 9 10 11 Rogent i Albiol, 2018.
* 1 2 3 4 5 6 7 8 9 Veclus SL. Estudi històric i arquitectònic de la finca del número 44-52 del carrer Bonaplata (Fontcoberta, 16-24) de Barcelona, 2009.
* ↑ «Serafi BACIGALUPI-LITTA». geneanet. Torredembarra.
* ↑ AHPB, notari Joan Baptista Maymó, 27-09-1837.
* ↑ «Jose Rufino Vidal y Nadal family tree» (en anglès). ancestry.
* ↑ AMDSG, 27-2-1865.
* ↑ «Joseph Maria de Nadal i Vilardaga». geneanet. Edgar Wills Ariza.
* ↑ AHPB, notari Joaquim Serra, manual 1.361/31, f. 635-640, 24-03-1875.
* ↑ AMDSG, 10-1875.
* ↑ «Joaquim Maria De Nadal Y Ferrer». geneanet. Edgar Wills Ariza.
* ↑ AMDSG, 10-08-1917.
* ↑ «Magi Raventos Fatjo». geneanet. cecil3.
* ↑ de Oleza, Jaime. «Los jardines de Can Raventós, un error urbanístico». Metropoli, 20-11-2020.
* ↑ Aguilera, Gemma. «La pressió immobiliària a Sarrià assetja una masia senyorial del segle XIX». TotBarcelona, 10-04-2022.
* ↑ Llorens Sala, Montse. «Un anunci de pisos en venda a Can Raventós posa en alerta els veïns de Sarrià. El consistori fa mesos que negocia amb la propietat perquè la finca passi a mans municipals, però de moment no s'ha arribat a cap acord per fer una permuta». betevé, 14-06-2023.
* ↑ «Pla Especial Integral i de Millora Urbana per a l'ordenació de la parcel·la amb front als carrers Bonaplata 44-52 i Fontcoberta 16-24 de Barcelona». Portal d'Informació Urbanística. Ajuntament de Barcelona, 23-09-2020.

## Vegeu també

* Casa-fàbrica Vidal
* Palau Meca
* Edifici de l'Institut Català de la Salut

## Bibliografia

* Rogent i Albiol, Jordi. Estudi històric i arquitectònic de l'edifici situat al carrer Bonaplata, 44-52 al districte de Sarrià de Barcelona, agost 2018.

## Enllaços externs

* Fernández, Oriol. «Can Raventós, una finca de Sarrià que reclamen els veïns. L'Ajuntament ha aprovat la construcció de 36 pisos de luxe i un pàrquing de tres plantes». betevé, 25-11-2020.
* «La Plataforma Defensem Can Raventós reclama l’aturada immediata de les obres dels pisos de luxe al jardí». Plataforma Defensem Can Raventós (blog), 22-08-2023.